b"\n_START_ARTICLE_\nGuillaume de Villaret\n_START_SECTION_\nOr\xc3\xadgens familiars\n_START_PARAGRAPH_\nMembre de la fam\xc3\xadlia Villaret, Guillaume de Villaret va n\xc3\xa9ixer en el castell familiar del senyoriu d'Allenc, que pertanyia al comtat de Gavald\xc3\xa0 i s'estenia des del Mont Loz\xc3\xa8re fins a la baronia de Tournel. En aquest territori els cavallers hospitalers tenien una comanda anomenada Gap-Franc\xc3\xa8s._NEWLINE_Guillaume tenia un nebot, que considerava com a germ\xc3\xa0, i un oncle els quals eren membres de dins l'ordre de Sant Joan de Jerusalem. El nebot, anomenat Foulques de Villaret, fou almirall de l'ordre el 1299, despr\xc3\xa9s ascend\xc3\xad a gran preceptor el 1302, i m\xc3\xa9s endavant lloctinent de Guillaume el 1303 abans de ser nomenat gran mestre el 1305; l'oncle, tamb\xc3\xa9 dit Foulques de Villaret, era capell\xc3\xa0 de la comanda hospital\xc3\xa0ria de Millau entre el 1239 i el 1260.\n_START_SECTION_\nIngr\xc3\xa9s en l'orde\n_START_PARAGRAPH_\nTot just ingressar en l'orde dels hospitalers, l'octubre del 1266, li van encomanar la tasca de conservador, encarregat de la bugaderia de l'abadia de Sant Geli. El 1269 fou nomenat lloctinent del prior i el 1970 fou escollit prior, c\xc3\xa0rrec que ocup\xc3\xa0 fins al 1296.\n_START_SECTION_\nEl primer regent del comtat de Venaissin\n_START_PARAGRAPH_\nVillaret era el prior de Sant Geli del Llenguadoc quan, per afirmar el seu poder sobre el comtat de Venaissin, davant les reivindicacions del rei Felip III de Fran\xc3\xa7a, el papa Gregori X el va nomenar rector del comtat de Venaissin, el 27 d'abril del 1274. _NEWLINE_Immediatament, el prior es va dirigir al lloc per controlar amb els seus cavallers totes les places d'aquest comtat pontifical. Va instal\xc2\xb7lar dos cavallers a cada castrum. Ell mateix va prendre el govern personalment de Pernes-les-Fontaines i Beaumes-de-Venise, llocs on va residir._NEWLINE_Pierre Rostaing, bisbe de Carpentras, fou el primer que li va retre homenatge, com a representant del papa al Comitatus Venaissini. Aquest homenatge formava part de les obligacions d'aquest bisbat. _NEWLINE_El 1275, Guillaume va convocar els tres bisbes del comtat i els nobles a una assemblea per tal d'adoptar uns nous estatuts. No se sap exactament la data de l'acabament de les seves funcions com a rector del comtat, devia ser entre el 29 de mar\xc3\xa7 del 1284 i el 19 d'octubre del 1287. _NEWLINE_El 1277 va esdevenir conseller del rei de Sic\xc3\xadlia Carles I d'Anjou, funci\xc3\xb3 que tamb\xc3\xa9 tindria amb el seu fill Carles II.\n_START_SECTION_\nMestre de l'Orde de l'Hospital\n_START_PARAGRAPH_\nEl 1296 va ser elegit 24\xc3\xa8 Mestre de l'Orde de Sant Joan de Jerusalem. Va ser elegit sense la seva pres\xc3\xa8ncia a Orient, on estaven especialment preocupats per restablir l'orde i la disciplina. Per\xc3\xb2 el primer que va fer fou anar a veure els priors d'Alv\xc3\xa8rnia i Proven\xc3\xa7a, ja que havent perdut Terra Santa, pensava establir la seu de l'orde a Occident. _NEWLINE_En aquesta \xc3\xa8poca va donar perm\xc3\xads a la seva germana Jourdanie per fundar el priorat de Fieux, a Aissendol\xc3\xbas (Occit\xc3\xa0nia)._NEWLINE_Com m\xc3\xa9s demorava el trasllat a Xipre m\xc3\xa9s augmentava el descontentament a l'illa. Guillaume convoc\xc3\xa0 un cap\xc3\xadtol a Marsella el 1297 en qu\xc3\xa8 li van retreure la manca d'inter\xc3\xa8s en assumir el c\xc3\xa0rrec de gran mestre, per\xc3\xb2 va prometre reunir un cap\xc3\xadtol general l'agost del 1299. Quan Joan de Toulousse arrib\xc3\xa0 a Limassol, com a enviat de Guillaume, amb una carta que els convocava a Aviny\xc3\xb3 l'1 d'agost del 1930 els cavallers estaven molt decebuts i van enviar una ambaixada formada per Guillaume de Chaus i Jean de Laodic\xc3\xa9e, per conv\xc3\xa8ncer Villaret d'anar a Xipre. Finalment, els arguments legals presentats pels ambaixadors guanyaren i el nou cap\xc3\xadtol es reun\xc3\xad el 5 de novembre del 1300 a Limassol, data en qu\xc3\xa8 fou confirmat en el t\xc3\xadtol.\n_START_SECTION_\nLa reorganitzaci\xc3\xb3 de l'orde\n_START_PARAGRAPH_\nUna de les primeres tasques a qu\xc3\xa8 es dedica Guillaume de Villaret fou la de reduir el poder adquirit pel Cap\xc3\xadtol General. Per\xc3\xb2 r\xc3\xa0pidament es compromet\xc3\xa9 a donar el m\xc3\xa0xim poder als seus membres. A m\xc3\xa9s, volia tornar als principis fundadors de l'ordre i a la primitiva vida dels cavallers. Per tant produ\xc3\xad ordenances destinades a restablir el rigor de la indument\xc3\xa0ria, i especialment per respectar amb m\xc3\xa9s precisi\xc3\xb3 el marc de la vida conventual._NEWLINE_El 1301, es va establir una divisi\xc3\xb3 administrativa de les possessions de l'orde a Occident, d'acord amb un decret del cap\xc3\xadtol. Aquest desglossament es basava en la noci\xc3\xb3 de llengua hospital\xc3\xa0ria, una manera d'agrupar els cavallers en comandes per afinitats ling\xc3\xbc\xc3\xadstiques.Les set lleng\xc3\xbces que form\xc3\xa0 van ser: _NEWLINE_la de Proven\xc3\xa7a (amb els priorats de Tolosa de Llenguadoc i Sant Geli), la de Fran\xc3\xa7a (amb els priorats de Corbeil, Angers i la de Voulaines), la de l'Alv\xc3\xa8rnia (amb la comanda de Borgonnu\xc3\xb2u), la d'Arag\xc3\xb3 (amb les comandes d'Amposta, Zizur, Barcelona, Consuegra i Crato), la d'It\xc3\xa0lia (amb Asti, Ven\xc3\xa8cia, Pisa, Roma, C\xc3\xa0pua, Barletta i Messina), la d'Anglaterra (amb Clerkenwell i Kilmainham) i la d'Alemanya (Heitersheim, Praga, Antvoskov, Vrana i Sonnenburg).\n_START_SECTION_\nLluita contra el sold\xc3\xa0 d'Egipte\n_START_PARAGRAPH_\nGuillaume de Villaret es va adonar que la reconquesta de Terra Santa era una tasca gaireb\xc3\xa9 impossible, ja que els ex\xc3\xa8rcits musulmans eren molt m\xc3\xa9s nombrosos que els cristians, per la qual cosa es va plantejar juntament amb Jacques de Molay Gran Mestre dels templers, acceptar de fer una alian\xc3\xa7a amb mongols de P\xc3\xa8rsia establerts a la zona. El khan Mahmud Ghazan envi\xc3\xa0 un ambaixador a Nic\xc3\xb2sia i va ser rebut per Enric II de Xipre, aquest va acordar amb Villaret i Molay enviar una petici\xc3\xb3 de col\xc2\xb7laboraci\xc3\xb3 al papa. Amb la uni\xc3\xb3 d'aquests tres ex\xc3\xa8rcits: hospitalers, templers i mamelucs haurien aconseguit un contingent de 1300 guerrers._NEWLINE_Mentre consultaven amb el papa, i com a mostra de bona voluntat envers el khan, els cavallers de Xipre van encetar una operaci\xc3\xb3 conjunta contra Alexandria i Rosetta, ciutats que van capturar m\xc3\xa9s un important bot\xc3\xad. El cap dels mongols els invit\xc3\xa0 a desembarcar a Arm\xc3\xa8nia i des d'all\xc3\xa0 emprendre un atac junts. Tres-cents cavallers de les dues ordres van salpar, comandats per Molay i Villaret, cap a les costes de S\xc3\xadria i van prendre per assalt l'illa d'Arwad, per convertir-la en punt de sortida de propers atacs. Despr\xc3\xa9s van prendre Tortosa i van capturar molts musulmans, els quals van vendre com a esclaus a Arm\xc3\xa8nia. Encara esperaven l'arribada dels mongols  quan els musulmans van recuperar Arwad, per\xc3\xb2 Mahmud Ghazan no es va presentar perqu\xc3\xa8 en aquell moment havia de fer front a una revolta dins dels seu estat, i els cavallers cristians es van veure obligats a retirar-se.\n_START_SECTION_\nMort i successi\xc3\xb3\n_START_PARAGRAPH_\nGuillaume de Villaret va morir a Limassol entre el 23 de novembre del 1304 i el 3 de novembre del 1305. El seu nebot Foulques de Villaret fou qui el va succeir en el magisteri de l'orde."